In Yangshou hei d'Megan u ig no dr Will u dr Jay ufglaese u fescht gsteut, dass sie mit em gliche Flug wie mir nach Chengdu fluege wie mir. Mir hei grad mit ihne abgmacht, z'viert es Taxi a Flughafe z'naeh. Das isch de interessant gsi, woeu dr Taxifahrer e Polizei-Marke het gha. Er het niene muesse d Strassetaxe zahle etc... komisches Taxi.    Dr Flug mit Air China isch agnaehm gsi. In Chengdu si mir am Flughafe vom Hosteldriver abghout worde. (Dr Will het dae scho organisiert gha). Mir si de im gliche Hostel wie die andere zwoei abgstiege. Am Abe si mir ga Hot Pot aesse. Dae isch de ou zimli Hot gsi, da mir d Fifty Fifty Version mit Chili-Suppe o normaler Suppe hei bsteut.    Am naechschte  Morge si dr Will u dr Jay de so frueh a Flughafe, dass mir se nuemme hei gseh. D'Megan u ig si nachem Zmorge de z'Fuess d'City ga erkunde, hei bim Starbucks e laengi u tueri Pouse gmacht u chli dae Chinese bim Laedele zue gluegt. Speter si mir de no zur "Computer Street" saeuber e chli ga Schoufaenschter-Schoppe.      Das mit  de Laede i dae chinesische Staedt isch e interessanti aglaegeheit. Die meischte Laede zum gliche Thema hocke meischtens aui ufenand. So zum Bischpiu aebe d'Computer-Street. Usserhaub vo dere Strass hani ir ganze Stadt nume ei Mac-Store gseh. Drfuer ischs de ir entspraechende Strass ueberfueeut mit Shops. Es isch aber de so, dass aui meh oder weniger z gliche abiete u me nach eim Stock i eire vo de Malls eigentlech scho ds ganze agebot kennt.    Es anders Bischpiu si aui Modegschaeft, e anderi  Strass wo's numme Sportgschaefft het gha u es witers Quartier mit Ventilatore u Klimaalage. E interessanti Aglaegeheit..    Das China so biuig isch, stimmt nid ueberau. So si Produkt vo de internationale Brands hie nume marginal biuiger aus suesch wo uf dere Waeut. Produkt wo in China haergsteut si, si de aber meischtens zimli guenschtig.    Nach dr Computer Street si mir de zruegg zum Hostel, was im Fyrabeverchehr gar nid so eifach isch. Mir hei oeppe e haub Stund brucht, bis mir de  aendlech es Taxi hei verwuetscht.      Am naechschte Tag si mir de ga d'Pandas im Panda breeding research Center ga aluege. Das isch zimli haerzig gsi, wenn ou e chli zur Show gsteut. So hei d'Pandas us ihrne chuele Hoehline use muesse ga aesse - natuerlech dert, wo d Touris choei zue luege. Superhaerzig si di junge Pandas gsi. Si hei de Waerter ganz  schoen z'tue gaeh, woeu si immer wieder irgendwo hei woeuae ufechlaettere u d'Waerter se dran hei woeuae hindere. Zwoei heis de gschafft, ufe Boum ufe z'cho u dert i de Aschtgable wiud ume z'turne.    Nachem Pandausflug hei mir eigentlech nume no Relaxt (einehaub Tag), da's in Chengdu suesch nid vui z'tuee git. Mir hei auerhand lokali Aessereie usprobiert, inkl. em ne chinesische Fastfood Restaurant.    Am einte Abe si mir de no ufe gross Platz mit em Mao-Daenkmau u hei dert d'Springbrunne-show inezoge.